**Vedtægter for ”Korforeningen AfterSeven”**

**§1** Foreningens navn er **”Korforeningen AfterSeven”.** Foreningen er en almindelig, kulturel forening, godkendt af Roskilde Kommune.Foreningens hjemsted er i Roskilde Kommune hos den til enhver tid valgte bestyrelsesformand.

**§2 Foreningens formål:**

1. drift og administration af koret AfterSeven
2. at medlemmerne ved at arbejde fortrinsvis med rytmisk, flerstemmig kormusik bidrager til at udbrede kendskabet til kormusik bl.a. ved at tilbyde offentlige koncerter.
3. at medlemmerne får mulighed for at deltage i udadvendte aktiviteter, også sammen med andre kor og på den måde bidrager til at udbrede kendskabet til kormusik.

**§3** Som medlemmer kan optages personer, der foruden at have lyst til at synge i kor, har den nødvendige musikalitet og kan synge rent. Korlederne indplacerer sangerne i stemmegrupper efter en vejledende stemmeprøve.

**§4** Man kan kun være medlem af foreningen, hvis man betaler kontingent.

**§5** Foreningens bestyrelse vælges på den årlige generalforsamling. Den består af 5 bestyrelsesmedlemmer, der vælges for 2 år samt 2 bestyrelsessuppleanter. 2 medlemmer vælges i ulige år og 3 medlemmer vælges i lige år.

Bestyrelsen konstituerer sig selv med formand, næstformand, kasserer og sekretær, samt nødvendige udvalg efter behov.

**§5A** Bestyrelsen disponerer over foreningens midler inden for de rammer, der dækker forenin­gens formål og med ansvar over for generalforsamlingen. Foreningen tegnes af bestyrelses­formand og kasserer.

**§5B** Bestyrelsen træffer beslutninger gennem konsensus eller ved simpelt flertal.

**§6** Regnskabsåret løber fra 1.5. til 30.04. Regnskabet afsluttes og revideres af den valgte revisor inden forelæggelsen for generalforsamlingen.

**§7** Bestyrelsen er beslutningsdygtig, når mindst halvdelen af bestyrelsesmedlemmerne er til stede. Bestyrelsen afholder møder efter behov, dog mindst 2 møder årligt.

**§8** Generalforsamlingen er foreningens højeste myndighed. Der holdes ordinær generalfor­samling hvert år i april måned. Generalforsamlingen indkaldes pr. e-mail med mindst 14. dages varsel. Forslag til behand­ling på generalforsamlingen sendes til formanden pr. e-mail senest 1 uge før.

Dagsordenen for generalforsamlingen er følgende:

1. Valg af ordstyrer og referent.
2. Bestyrelsens beretning.
3. Fremlæggelse og godkendelse af regnskab.
4. Fastsættelse af kontingent for den kommende sæson.
5. Orientering om koncert- og arrangementsplan for den kommende sæson.
6. Valg af bestyrelse og suppleanter.
7. Valg af revisor og revisorsuppleant.
8. Indkomne forslag.
9. Eventuelt.

**§9** Der kan indkaldes til ekstraordinær generalforsamling af bestyrelsen eller når mindst 1/3 af korets medlem­mer ønsker det med mindst 14. dages varsel. Beslutninger træffes ved almin­deligt flertal blandt de fremmødte.

**§10** Ændring af foreningens vedtægter kan kun ske på en generalforsamling. Ændringsforslag skal indleveres med samme frist som øvrige forslag; men kræver 2/3 flertal blandt de frem­mødte.

**§11** Foreningen kan opløses, hvis 2/3 af de fremmødte medlemmer stemmer for det på 2 efter hinanden følgende lovligt indvarslede generalforsamlinger. Hvis det vedtages at opløse foreningen på den anden general­forsamling, skal evt. overskud/formue overgå til et almennyttigt formål efter generalforsamlingens beslutning.

Vedtægterne er oprindeligt godkendt og vedtaget på stiftende generalforsamling den 12.1. 2016 med mindre ændringer ved ekstraordinær generalforsamling d.11.5.2016.

I § 1 er foreningens navn og status som almindelig forening præciseret af bestyrelsen og denne ændring er vedtaget ved ekstraordinær generalforsamling tirsdag d.20.9.2016.

Ved ordinær generalforsamling d. 10.10. 2017 er følgende ændret:

* § 5 er ændret, således at antal bestyrelsesmedlemmer ændres fra 7 + 1 suppleant til 5+2 suppleanter, og korleder og revisor kan ikke længere være bestyrelsesmedlemmer.
* § 5 B er tilføjet som ny §.
* §6 er ændret, så regnskabsåret ikke går fra 1.1. til 31.12. men fra 1.5. til 30.4.
* § 8 er ændret, så Generalforsamlingen flyttes fra oktober til april.

Roskilde den 8.11.2017:

Seneste ændringer i henhold til Generalforsamlingsbeslutning d.10.10. er godkendt af bestyrelsen ved konstituerende bestyrelsesmøde d.8.11-2017.

Bestyrelsen Korforeningen AfterSeven